黑色月光|楊茜堯內地拍劇兩個月感內疚:大女問我多啲陪佢得唔得
楊茜堯今日(11/4)現身尖沙咀出席無綫劇集《黑色月光》煞科宴。茜堯受訪時表示:「其實拍完呢套劇之後,係有少少失落,係因為可以係完全放鬆嘅狀態行開工,個人係好開心。因為平時要湊小朋友嘅關係,成個人嘅精神都落咗係兩個小朋友身上,變咗我係喺屋企唔化妝,連有白頭髮我都唔會去染。但到我出返嚟拍劇之後,因為要用最好嘅狀態見大家,我就會注意返自己嘅儀容,會執返得靚啲,變咗成個人嘅狀態又返番嚟。」
茜堯又指因在內地拍劇,長時間與家人分開,內心感到非常內疚:「雖然出返嚟拍劇,做返自己鍾意做嘅嘢,個人係會開心咗好多。但呢近我要抖一抖,因為我怕我嘅小朋友唔認得我,就好似呢套劇我喺內地拍咗兩個月,試過返嚟見大女「小珍珠」嘅時候,佢就會問我點解成日唔喺屋企,又會話我你而家又走?我話係呀。然之後佢又會話你可唔可以下次唔好去咁耐,你可唔可以留喺屋企耐啲,多啲陪我得唔得?佢又會講我唔想你去,你叫爸爸去做嘢啦。所以我聽到之後,我係好心酸,覺得好內疚,好對唔住佢哋。始終小朋友好快大,咁所以我都要係工作同小朋友之間作出平衡。」